Аурыс драматә театр қәҿиарала иқәгылеит Шәача, Аӡынтәи атеатр асценаҟны. Аспектакль "Тартюф" ала иаартын VI афестиваль "Театральный Олимп". Урҭ агострольқәа РУСДРАМ актиорцәа рзы иззыԥшымыз акакәхеит.
Аԥсуа артистцәа гәахәарыла ирыдыркылеит шәачатәи ахәаԥшыҩцәа. Тартиуф ироль ахәмарра истуденттә аамҭақәа раасҭа игәаҳәараны иман Рубен Депелиан.
"Афырхаҵа дҵоурам аха иареи сареи ҳаимабзиоуп. Сара уи акыр дысгәаԥхоит. Сгәыӷуеит иара иҟазшьа ҷыдақәа сара сахь ииасрым ҳәа" — длафуеит актиор.
Депилиан иазгәеиҭоит актиор ифырхаҵа хымԥаданы бзиа дибозар шакәу. Ароль уаныхәмаруа иуҭахны ухәмаруазароуп, угәы аццозароуп.
Рубен Депелиан иахьазы иаалхны рольк сыхәмарындаз ҳәа аагәазыҳәара имам.
"Иаҳҳәап Гамлет ироль сыхәмарындаз сҳәом. Ибзианы издыруеит уи ароль адагьы уҽахьаауртыша арольқәа рацәаны ишыҟоу", — иҳәоит иара. Ҳәарада Шекспир ифырхацәа рыхәмарра ахаангьы угәы ахшәаӡом. Шекспир уирааԥсаӡом ҳәа дхәыцуеит Рубен.
Жьҭаара 19, 20 и 21 рзтәи аспектакльқәа "Рождество в доме Купьелло" ахәаԥшцәа акыр иаргәырӷьап ҳәа агәыӷра имоуп актиор.
"Аспектакль ҳара актиорцәа ҳазгьы акыр иҿыцуп. Ҳара уаанӡа асеиԥш ҳмыхәмарцызт. Аиҳарак иаҳахәмаруаз комедиан, ариариитрагикомедиоуп. Ахәаԥшыҩгьы ҿыцрак ҳадибалап", — иҳәоит Рубен Депелиан.